秋夜西崗聯句
作者：張耒
朝代：宋

paragraphs: 城南遠人跡，蟲響最先秋。
河漢橫疑近，星辰爛不收。
露濃枝上月，風駛苑中籌。
下直身田野，相忘世馬牛。
市聲城郭夜，遙色草茅幽。
寂莫容還往，文章得獻酬。
天依閶闔轉，斗直未央留。
清洛東輸海，夷門北拱州。
寒燈知苦織，濁酒識窮愁。
飽食容高議，蒼顔愧薄遊。
黑貂寒事早，青史素心遒。
附驥容吾鈍，黄金試絡頭。